IZVJEŠĆE KOMISIJE VIJEĆU I EUROPSKOM PARLAMENTU

o provedbi i funkcioniranju Direktive 2014/33/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na dizala i sigurnosne komponente za dizala

1. Uvod

Direktiva 2014/33/EU o dizalima i sigurnosnim komponentama za dizala („Direktiva”) donesena je 26. veljače 2014. Pravni okvir EU-a za dizala prvotno je uveden dvjema direktivama: Direktivom 84/528/EEZ od 17. rujna 1984. o uređajima za podizanje i mehaničko rukovanje i Direktivom 84/529/EEZ od 17. rujna 1984. o dizalima na električni, hidraulični i naftno-električni pogon. Direktivom 95/16/EZ o dizalima iz lipnja 1995. obje su navedene direktive stavljene izvan snage s učinkom od 1. srpnja 1999., a ta je direktiva poslije zamijenjena Direktivom 2014/33/EU.

Direktivom se nastoji:

·postići visoka razina zaštite korisnika, ugraditelja i osoblja zaduženog za održavanje dizala u cijelom EU-u, i

·pridonijeti pravilnom funkcioniranju unutarnjeg tržišta usklađivanjem aspekata zakonodavstava država članica koji se odnose na zdravstvene i sigurnosne zahtjeve koje dizala moraju ispuniti.

U članku 46. Direktive od Komisije se zahtijeva da Europskom parlamentu i Vijeću podnese izvješće o provedbi i funkcioniranju te direktive. To se izvješće treba temeljiti na savjetovanju s odgovarajućim zainteresiranim stranama i uz njega se prema potrebi prilaže prijedlog za preispitivanje Direktive.

Komisija je na temelju navedenoga evaluirala Direktivu, pri čemu su joj poslužili vanjska studija o evaluaciji Direktive, koja je uključivala savjetovanja s raznovrsnim zainteresiranim stranama, i drugi izvori podataka.

Evaluacija je sastavljena u obliku radnog dokumenta službi koji je priložen ovom Izvješću. Budući da je evaluacija Direktive provedena manje od tri godine nakon što su nacionalni zakoni kojima se ona prenosi trebali stupiti na snagu, ona se temelji na ograničenoj bazi dokaza. Međutim, s obzirom na to da je Direktiva 2014/33/EU nastala isključivo usklađivanjem Direktive 95/16/EZ s Odlukom br. 768/2008/EZ o novom zakonodavnom okviru i nije bilo većih promjena u sadržaju, evaluacijom je obuhvaćeno i razdoblje prije stupanja trenutačne direktive na snagu, to jest razdoblje od 1. srpnja 1999. do 19. travnja 2014. obuhvaćeno Direktivom 95/16/EZ.

Evaluacijom je procijenjen učinak Direktive o dizalima na temelju opsega u kojem ona ispunjava svoje ciljeve (djelotvornost), njezine učinkovitosti (s naglaskom na ispitivanje regulatornih troškova i koristi, uključujući administrativne, te mogućnosti za pojednostavnjenje), njezine usklađenosti s ostalim zakonodavstvom EU-a, njezine relevantnosti u odnosu na potrebe zainteresiranih strana i njezine dodane vrijednosti EU-a.

2. Cilj i glavne odredbe Direktive

Direktivom se utvrđuje pravni okvir za stavljanje na tržište dizala i sigurnosnih komponenti za dizala te za njihovo stavljanje u uporabu.

Dva su glavna cilja Direktive:

·osiguravanje slobodnog kretanja dizala i sigurnosnih komponenti za dizala u cijelom EU-u, čime se pridonosi razvoju unutarnjeg tržišta navedenih proizvoda i njegovu učinkovitom funkcioniranju. U skladu s tim države članice na svojem državnom području moraju dopustiti stavljanje na tržište onih dizala i sigurnosnih komponenti za dizala koji udovoljavaju zahtjevima Direktive,

·jamčenje da su dizala i sigurnosne komponente za dizala obuhvaćeni područjem primjene Direktive sigurni za korisnike i osoblje zaduženo za održavanje, čime se povećava razina zdravlja i sigurnosti tih skupina.

Direktivom se usklađuju odredbe o dizalima i sigurnosnim komponentama za dizala te se ona temelji na načelima „novog pristupa”, što znači da je ograničena na izražavanje bitnih zdravstvenih i sigurnosnih zahtjeva koji se primjenjuju na dizala i sigurnosne komponente na tržištu i koje oni moraju ispunjavati.

Glavne odredbe odnose se na područje primjene i definicije, obveze gospodarskih subjekata, postupke ocjenjivanja sukladnosti, bitne zdravstvene i sigurnosne zahtjeve te nadzor tržišta, a obuhvaćaju sljedeće:

·kad je riječ o području primjene i definicijama: područje primjene Direktive, definiciju ugraditelja dizala i proizvođača sigurnosnih komponenti, stavljanje na tržište i stavljanje na raspolaganje na tržištu itd.,